LV Eiropas Savienības Oficiālais Vēstnesis C 385/2

Septiņpadsmitais progresa ziņojums par to, kā tiek īstenota ES Stratēģija VIKI un to munīcijas nelikumīgas uzkrāšanas un tirdzniecības apkarošanai (2014/I)

(2014/C 385/02)

I. IEVADS

Septiņpadsmitajā progresa ziņojumā par to, kā tiek īstenota ES Stratēģija vieglo ieroču un kājnieku ieroču (VIKI) un to munīcijas nelikumīgas uzkrāšanas un tirdzniecības apkarošanai, ir aprakstītas ES darbības 2014. gada pirmajā pusē (no 2014. gada 1. janvāra līdz 2014. gada 30. jūnijam). Šo ziņojumu ir izstrādājusi Eiropas Ārējās darbības dienesta (EĀDD) Masu iznīcināšanas ieroču, parasto ieroču un kosmosa nodaļa, sadarbojoties ar citiem attiecīgiem EĀDD un Eiropas Komisijas dienestiem. Ziņojumā aplūkotajā laikposmā ES turpināja jautājumu par VIKI un to munīciju virzīt visos daudzpusējos forumos, kā arī savā politiskajā dialogā ar trešām valstīm, to darot saistībā ar attiecīgiem starptautiskiem instrumentiem, piemēram, Apvienoto Nāciju Organizācijas (ANO) Rīcības programmu par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos (Rīcības programma) un Starptautisko instrumentu, lai valstis varētu laikus un droši noteikt un izsekot nelikumīgus kājnieku un vieglos ieročus. 2013. gadā pieņemtais Ieroču tirdzniecības līgums (ITL) sola būt papildinājums un pastiprinājums tam darbam, ko veic ar ANO instrumentiem, piemēram, ar Rīcības programmu un Šaujamieroču protokolu. VIKI iekļaušana ITL darbības jomā ievieš juridiski saistošus pienākumus un jaunas normas regulējumam par VIKI likumīgu nodošanu, tādējādi iespēja, ka VIKI varētu novirzīt uz nelegālo tirgu, samazināsies vēl vairāk. Aplūkojamā laikposmā ES turpināja īstenot arī plašu tādu projektu klāstu, kas saistīti ar VIKI un to munīcijas nelikumīgas tirdzniecības un pārmērīgas uzkrāšanas apkarošanu vai novēršanu.

II. ES VIKI STRATĒĢIJĀ IEKĻAUTĀ RĪCĪBAS PLĀNA ĪSTENOŠANA

II.1. Efektīvas daudzpusējas attiecības, lai izveidotu pasaules mēroga, reģionālus un valsts mehānismus, ar ko vērsties pret VIKI un to munīcijas piegādēm un destabilizējošu izplatīšanu

a) ANO 2001. gada Rīcības programma par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos – īstenošana

ES aktīvi piedalījās piektajā divgadējā valstu sanāksmē, lai apsvērtu, kā tiek īstenota ANO Rīcības programma par kājnieku ieročiem un vieglajiem ieročiem (“BMS5”); sanāksme notika 2014. gada 16.–20. jūnijā Ņujorkā. Gatavojot BMS5, ES iesniedza darba dokumentu (1) par vēlamo sanāksmes ievirzi un aktīvi piedalījās visās neoficiālajās konsultācijās.

BMS5 noslēguma dokumentā tika iekļautas nozīmīgas ES prioritātes, piemēram, izteikts uzsvars uz fizisko drošību un krājumu pārvaldību (ietverot atsauci uz starptautiskajiem standartiem un norādēm šajā jomā), nelegālu ieroču izsekošana konfliktu laikā un pēckonflikta situācijās, atsauces uz ANO ģenerālsekretāra sākotnējo ziņojumu par tehnoloģijas attīstības konsekvencēm vieglo ieroču ražošanā un marķēšanas, reģistrācijas un izsekošanas tehnoloģijām, ierosinājums 2015. gadā atklātā valdību ekspertu sanāksmē vēlreiz pievērsties pēdējam no minētajiem jautājumiem, kā arī atziņa par nelegālu VIKI graujošajām sekām uz civiliedzīvotājiem, jo īpaši sievietēm un bērniem. Diemžēl citi jautājumi, piemēram, atsauces uz ITL un ANO Drošības padomes Rezolūciju 2117, un nepārprotama munīcijas iekļaušana, noslēguma dokumentā netika iekļauti.

Labu ES redzamību BMS5 nodrošināja aktīva līdzdalība sarunu procesā, tostarp iesniedzot četrus oficiālus paziņojumus plenārsēdēs, kā arī ieguldījums līdztekus notiekošajos pasākumos, tostarp ES finansētā iTrace projekta starptautiskā uzsākšanā (skatīt turpmāk).

Papildinot ES politiskos centienus ANO līmenī attiecībā uz sistemātiskāku VIKI izsekošanu zonās, kur risinās vai nesen risinājušies konflikti, Padome pieņēma Lēmumu 2013/698/KĀDP (2) (2013. gada 25. novembris), lai izveidotu pieejamu un lietošanā ērtu globālu ziņošanas mehānismu par nelikumīgiem VIKI un citiem nelikumīgiem parastajiem ieročiem un munīciju (iTrace) ar mērķi samazināt to nelikumīgas tirdzniecības risku. Sistēma ir paredzēta, lai izsekotu nelikumīgus VIKI un citus nelikumīgus parastos ieročus un munīciju, lai gūtu informāciju par konkrētiem ieroču veidiem, piegādātājiem, pārvedumos iesaistītajām personām un nelikumīgajiem saņēmējiem. Vērsts uz konfliktu skartajiem reģioniem un nodrošināts ar informāciju, kas iegūta pētījumos uz vietas un no šajā politikas jomā jau pastāvošiem dokumentiem par VIKI un citu parasto ieroču un munīcijas pārvedumiem, – mehānisms iTrace ir iecerēts kā pirmais globālais mehānisms sistemātiskai ieroču nelikumīgas tirdzniecības uzraudzībai. Ar to tiek arī mēģināts palīdzēt uzraudzīt ITL īstenošanu, sniegt visaptverošu informāciju ITL īstenošanas pārskatu atbalstam un stiprināt valstu valdību spējas prognozēt, kāda būs ieroču eksporta licencēšanas lēmumu ietekme.

2014. gada pirmajā pusgadā minētā Padomes lēmuma īstenošanas aģentūra (Conflict Armament Research) veica iTrace sistēmas tehnisko izstrādi un veica pirmos izmeklējumus notikumu vietā vairākās valstīs (Centrālāfrikas Republikā, Kongo Demokrātiskajā Republikā, Irākā, Somālijā, Dienvidsudānā un Sīrijā), lai sagādātu sistēmai reāllaika datus. Turklāt līdztekus BMS5 norisei 17. jūnijā Conflict Armament Research organizēja iTrace iedarbināšanu starptautiskā mērogā un tā paša mēneša laikā iepazīstināja ar iTrace projektu arī citos informatīvos pasākumos Vašingtonā (Kolumbijas apgabals) un Nairobi. Pilnīga publiski pieejama iTrace tiešsaistes kartēšanas portāla iedarbināšana ir paredzēta 2014. gada septembra beigās.

Saistībā ar Padomes lēmumu ANO Atbruņošanās lietu biroja (UNODA) darbību atbalstam, īstenojot ANO Rīcības programmu (Padomes Lēmums 2011/428/KĀDP (2011. gada 18. jūlijs)) (3), 2014. gada pirmajā pusgadā tika sniegts atbalsts valstīm, palīdzot tām panākt pilnīgu un efektīvu Starptautiskā izsekošanas instrumenta īstenošanu, tostarp organizējot reģionālu augstākā līmeņa mācību kursu valsts ieroču marķēšanas, reģistrācijas un izsekošanas programmu plānošanā un īstenošanā (Lomē, Togo 2014. gada 18.–19. martā). Seminārs nodrošināja platformu Rietumāfrikas valstu Ekonomikas kopienas (ECOWAS) valstu ekspertiem, ar kuras palīdzību integrēt labāko pieredzi Starptautiskā izsekošanas instrumenta visaptverošai un stabilai īstenošanai marķēšanas, reģistrācijas un izsekošanas darbībās savās valstīs. Apmācību kursā izmantoja norādes par marķēšanu, reģistrēšanu un izsekošanu, kas bija izstrādātas īpaši Subsahāras Āfrikas valstīm, un dalībnieki minētās norādes uzņēma ļoti atsaucīgi. Pamatojoties uz semināru, tagad tiek piegādātas ieroču marķēšanas iekārtas Burkinafaso, Nigērai un Sjerraleonei, un saņēmēju valstu iestādēs tagad ir nodrošināts augstāks zināšanu un speciālo zināšanu līmenis.

Saskaņā ar to pašu Padomes lēmumu UNODA turpināja atbalstīt arī Starptautisko munīcijas tehnisko pamatnostādņu (IATG) īstenošanu, jo īpaši Āfrikā un Latīņamerikā. Šajā sakarā UNODA kopā ar savu Āfrikas Reģionālo miera un atbruņošanās centru (UNREC) 2014. gada 14.–17. aprīlī Nairobi, Kenijā Dienvidāfrikas un Austrumāfrikas valstīm organizēja augstākā līmeņa mācību kursu par IATG. Tas bija pirmais IATG mācību kurss saskaņā ar ANO Safer Guard programmu, kas jebkad noticis Āfrikā.

Latīņamerikā augstākā līmeņa mācību kursu par IATG organizēja UNODA kopā ar savu Reģionālo miera, atbruņošanās un attīstības centru Latīņamerikas un Karību jūras reģiona valstīs (UNLIREC) un sadarbojoties ar Latīņamerikas Miera uzturēšanas mācību centru asociāciju (ALCOPAZ); kurss notika Asunsjonā, Paragvajā 2014. gada 24.–28. martā.

Abos mācību kursos panāca augsta līmeņa izpratni par specifiskiem tehniskiem jautājumiem. Izvērtējumos pēc mācībām to dalībnieki norādīja, ka kursos gūtas vairākas būtiskas atziņas, tostarp par steidzamo nepieciešamību ieviest sprādzienbīstamu objektu regulāras pārbaudes un samazināt ugunsbīstamību munīcijas krātuvēs un to tuvumā. Viens dalībnieks tagad strādā arī pie tā, lai izdarītu grozījumus savā valsts tiesībaizsardzības politikā, vairāk pieskaņojot to IATG.

Augstākā līmeņa mācību kursus atsevišķās izvēlētās valstīs Āfrikā un Latīņamerikā papildināja darba laikā sniegta instruktāža. Specializēta vietēja apmācība notika Togo un Libērijā, kur nelielām grupām paredzēti intensīvi semināri tika organizēti, īpaši vēršoties pie politikas veidotājiem un valstu iestādēm, lai risinātu to dažādās rūpes. Monrovijā, Libērijā notika neoficiāls galvenās munīcijas noliktavas apmeklējums. Novērojumi parādīja, ka daudzi no paņēmieniem un procedūrām, ar ko iepazīstināja augstākā līmeņa mācību kursā, tagad ir ieviesti, un uzsvars būtu jāliek uz to, lai saglabātu šo praksi arī tad, kad pašreizējie valsts krājumi nākotnē pieaugs. Latīņamerikā tika veikti seši Paragvajas munīcijas un ieroču glabāšanas vietu tehniski izvērtējumi. Izvērtējumos novērtēšanai izmantoja IATG riska samazināšanas kontrolsarakstu. Pamatojoties uz izvērtējumiem katrā vietā, valstu iestādēm tika ierosināti konkrēti pasākumi drošākai munīcijas krājumu pārvaldībai un IATG standartu ieviešanai. UNODA kopā ar Reģionālo miera, atbruņošanās un attīstības centru Latīņamerikas un Karību jūras reģiona valstīs (UNLIREC) organizēja arī intensīvu, valsts iestādēm paredzētu vietēju trīs dienu semināru par konkrētām IATG tēmām Limā, Peru. Iepriekš valsts iestādes nebija saņēmušas šādu konkrētu apmācību par munīcijas krājumu pārvaldības starptautiskajiem standartiem, tādējādi šis seminārs aizpildīja robu iestāžu mācību programmās.

Visbeidzot, ANO galvenajā mītnē Ņujorkā notika ANO Safer Guard Tehniskās pārskatīšanas kolēģijas un Stratēģiskās koordinācijas grupas Starptautisko munīcijas tehnisko pamatnostādņu (IATG) īstenošanai dibināšanas sanāksme (2014. gada 29.–30. aprīlī). Šajā dibināšanas sanāksmē pirmo reizi satikās ANO Safer Guard Tehniskās pārskatīšanas kolēģija un galvenās ieinteresētās personas, un IATG īstenošanas partneri. Īstenošanas partneri apsprieda savu pieredzi, ieviešot IATG vietās, kur nesen bijuši konflikti, piemēram, Lībijā, Mali un Dienvidsudānā.

IATG ir izpelnījušās arī NATO valstu ievērību, un ANO Drošības padomes Korejas Tautas Demokrātiskās Republikas jautājumu ekspertu grupas eksperts arī pieminēja, ka ANO Safer Guard programma ir vajadzīga, lai saistībā ar Drošības padomes ieroču embargo izpildi palīdzētu valstīm aizliegt bīstamas pārtvertas preces. Aizrautīgo un enerģisko apspriežu laikā kļuva skaidrs, ka ES atbalstītā ANO Safer Guard programma un IATG paplašina darbību, aptverot lielu skaitu valstu un rodot saskari ar attiecīgajām ANO struktūrām un starptautiskām un reģionālām organizācijām.

b) Ieroču tirdzniecības līgums

ES ļoti atzinīgi vērtē to, ka 2013. gadā veiksmīgi tika pieņemts Ieroču tirdzniecības līgums (ITL), un ir stingri pārliecināta, ka, ja tas tiks plaši un efektīvi piemērots, ITL var radīt ievērojamas izmaiņas, nodrošinot vairāk atbildības par likumīgiem starptautiskajiem ieroču pārvedumiem un darot tos pārredzamāku, un apkarojot nelikumīgu tirdzniecību ar parastajiem ieročiem. Virzoties uz šo mērķi, ES ir iecerējusi atbalstīt minētā līguma vispārēju piemērošanu un pilnīgu un efektīvu īstenošanu un šo mērķu atbalstam ir pieņēmusi Padomes Lēmumu 2013/768/KĀDP (4) par ES darbībām, ar kurām atbalsta Ieroču tirdzniecības līguma īstenošanu. Ar šo Padomes lēmumu nodrošinās būtisku finansējumu ITL atbalstam un ievērojami stiprinās Eiropas Savienības diplomātisko ietekmi, tai sadarbojoties ar trešām valstīm attiecībā uz pievienošanos ITL. Minētā Padomes lēmuma īstenošana sākās 2014. gada pirmajā pusgadā; īstenošanas aģentūra ir Vācijas Federālais ekonomikas un eksporta kontroles birojs (BAFA). Patlaban notiek pirmo saņēmēju valstu atlase, balstoties uz to lūgumiem.

Svarīgs panākums bija VIKI iekļaušana ITL darbības jomā, un stingrākas kontroles attiecībā uz likumīgiem starptautiskiem VIKI pārvedumiem, piemēram, nosakot stingrākas tiešo lietotāju kontroles un garantijas, kā arī veicot pārviržu mazināšanas pasākumus, var vēl vairāk mazināt risku, ka VIKI tiek pārvirzīti uz nelikumīgu tirgu. Tādējādi ITL papildinās un pastiprinās arī citus svarīgus ANO instrumentus, tādus kā Rīcības programma un Protokols par šaujamieroču, to sastāvdaļu, detaļu un munīcijas nelikumīgu ražošanu un tirdzniecību (Šaujamieroču protokols).

Ieroču tirdzniecības līgumu, kas kopš 2013. gada 3. jūnija ir pieejams parakstīšanai, ir parakstījušas visas ES dalībvalstis, un līdz pārskata laikposma beigām 2014. gada 30. jūnijā 21 ES dalībvalsts bija iesniegusi savus ratifikācijas instrumentus, tādējādi ievērojami pietuvinot brīdi, kad ratificējušo valstu skaits sasniegs 50, kas ir vajadzīgs, lai līgums stātos spēkā. Paredzams, ka drīz arī pārējās ES dalībvalstis iesniegs savus ratifikācijas instrumentus, jo to valstu ratifikācijas procedūras ir krietni pavirzījušas uz priekšu. Saistībā ar KĀDP ES dalībvalstis pārskata laikposmā ir kopīgi strādājušas, lai, gatavojoties ITL līgumslēdzēju valstu pirmajai konferencei, kura paredzēta 2015. gadā, noteiktu kopīgas intereses; pastāv plaši izplatīts viedoklis, ka ITL procesa politiskā impulsa uzturēšanai ir ļoti svarīgi, lai konference izdotos.

c) Apvienoto Nāciju Organizācijas Konvencijas pret transnacionālo organizēto noziedzību (UNTOC) Protokols par šaujamieroču nelegālas izgatavošanas un aprites apkarošanu – īstenošana

Pēc tam, kad Padome 2014. gada 11. februārī pieņēma lēmumu par to, lai noslēgtu Protokolu par šaujamieroču, to detaļu, sastāvdaļu un munīcijas nelegālas izgatavošanas un aprites apkarošanu (Šaujamieroču protokols), kas papildina ANO Konvenciju pret transnacionālo organizēto noziedzību, 2014. gada 3. aprīlī stājās spēkā ANO Šaujamieroču protokols.

Ar Stabilitātes un miera veicināšanas instrumenta (IcSP), ar kuru vēršas pret globāliem un transreģionāliem apdraudējumiem un kuru agrāk pazina ar nosaukumu “Stabilitātes instruments” (IFS), ilgtermiņa komponentu kopš 2011. gada marta Apvienoto Nāciju Organizācijas Narkotiku un noziedzības novēršanas birojs (UNODC) īsteno projektu, lai, veicinot Šaujamieroču protokola ratifikāciju un īstenošanu, novērstu un apkarotu nelegālu starpvalstu šaujamieroču tirdzniecību. Šā projekta ģeogrāfiskajā darbības jomā ietilpst Rietumāfrika (Benina, Burkinafaso, Gambija, Gana, Mali, Mauritānija, Senegāla, Togo) un Dienvidamerika (Argentīna, Bolīvija, Brazīlija, Čīle, Paragvaja, Urugvaja). 2014. gada pirmajā pusē UNODC turpināja projektā iesaistītajām valstīm sniegt speciāli pielāgotu leģislatīvu atbalstu, lai palīdzētu tām uzlabot vai pieņemt jaunus vietējos tiesību aktus, kas vajadzīgi Šaujamieroču protokola noteikumu īstenošanai. Tā rezultātā Bolīvija pieņēma savus jaunos tiesību aktus šaujamieroču jomā, iekļaujot tajos lielāko daļu no UNODC ieteikumiem. Projekts ietvēra arī spēju veidošanas pasākumus, tostarp mācību seminārus krimināltiesību praktiķiem no piecām projektā iesaistītām valstīm par šaujamieroču nelikumīgas tirdzniecības izmeklēšanu un kriminālvajāšanu, ietverot arī vispārīgas tēmas, kas saistītas ar cilvēktiesību aizsardzības pasākumiem. Ņemot vērā Beninas iestāžu vajadzības, cieši koordinējot ar UNODA reģionālo biroju, tika sagādāta marķēšanas ierīce. Turklāt turpinājās sadarbība ar pilsoniskās sabiedrības organizācijām, gan iesaistot tās leģislatīvās palīgdarbībās, gan arī sarīkojot speciālus mācību moduļus NVO. UNODC turpināja arī apkopot datus par konfiscētajiem šaujamieročiem, to daļām un komponentiem, un munīciju, lai turpinātu pētījumu par šaujamieroču nelikumīgu tirdzniecību, kas tika uzsākts 2013. gada beigās. Pētījuma mērķis ir gūt labāku izpratni par šaujamieroču nelikumīgas tirdzniecības problēmu, atklāt šaujamieroču nelikumīgas tirdzniecības iespējamos ceļus un konstatēt jaunas vai briestošas šaujamieroču nelikumīgas tirdzniecības tendences, kā arī šādas parādības iekšējo saistību un transnacionālo būtību. Projektam piešķīra pagarinājumu bez papildizmaksām, un tas turpināsies līdz 2015. gada martam.

Saistībā ar IcSP ilgtermiņa komponentu ES turpināja sniegt arī finanšu palīdzību Interpolam, lai tas ar Interpola sistēmas I-24/7 starpniecību izstrādātu un sāktu izmantot datubāzi, kas paredzēta pazaudētu, nozagtu, nelikumīgi pārdotu un kontrabandas ceļā pārdotu šaujamieroču izsekošanai (iARMS), ar mērķi vienkāršot reģionālu un vairākus reģionus aptverošu informācijas apmaiņu un tiesībaizsardzības iestāžu sadarbību izmeklēšanā. Kopš 2013. gada janvāra norisinās projekta otrais posms, kas iezīmē sistēmas globālu ieviešanu pēc tās veiksmīgās izstrādes un izmēģinājuma projekta pirmajā posmā (2011–2012). Mērķis divus gadus ilgajā otrajā posmā (2013–2014) ir uzlabot sistēmas funkcionalitāti un darīt datubāzi iARMS pieejamu visiem 190 Interpola dalībniekiem. Šajā projektā ir paredzēti arī ar to saistīti spēju veidošanas, mācību un kriminālās izlūkošanas pakalpojumi ar šaujamieročiem saistītas noziedzības apkarošanas jomā. 2014. gada pirmajos sešos mēnešos to valstu skaits, kuras pieteikušās izmantot iARMS, ir pieaudzis no 107 līdz 124, savukārt pielietojamības jomā šā gada otrajā ceturksnī ir reģistrēts ievērojams palielinājums, jo īpaši saistībā ar izsekošanas lūgumiem. Problēmas saistībā ar ievadāmo datu apjomu saglabājas, jo iARMS patlaban ietilpst vairāk nekā 300 000 ierakstu; lai risinātu šo problēmu, Interpols ir palielinājis informatīvo pasākumu skaitu, piemēram, līdzdalību piektajā divgadējā valstu sanāksmē, lai apvienojumā ar mērķtiecīgiem mācību semināriem apsvērtu, kā tiek īstenota ANO Rīcības programma par vieglajiem ieročiem. Šajā nolūkā kopš 2014. gada janvāra līdz jūnijam notika seši iARMS mācību kursi; pieci no tiem bija reģionāla mēroga, un tie bija paredzēti 46 valstīm, galvenokārt no Āfrikas un Eiropas. Tiek gatavots trešais posms, kuru paredzēts uzsākt 2015. gadā un kura mērķis ir konsolidēt pirmo divu posmu panākumus, sekmēt iARMS izmantošanu pasaules mērogā un izmantot sinerģijas ar saistītām sistēmām ES un citur.

2014. gada pirmajā pusē Komisija ir sākusi īstenot idejas, kas ietvertas paziņojumā “Šaujamieroči un ES iekšējā drošība – pilsoņu aizsardzība un nelegālās tirdzniecības pārtraukšana” (5), ko tā pieņēma 2013. gada 21. oktobrī. Kā pirmo soli Komisija ir uzsākusi procesu, lai izstrādātu attiecīgu “2015. gada šaujamieroču paketi”, kurā, iespējams, būs iekļauti tiesību aktu priekšlikumi, pirmkārt, par šaujamieroču deaktivēšanu un to marķēšanas procedūrām un, otrkārt, par tādu kriminālsodu savstarpēju saskaņošanu, kuri ir paredzēti par šaujamieroču nelikumīgu tirdzniecību. Ir pabeigti divi sagatavošanas pētījumi ES tiesību aktu pārskatīšanai, un tos publicēs 2014. gada septembrī. Ekspertu grupa par pasākumiem pret šaujamieroču nelikumīgu apriti, lai aizsargātu ES iekšējo drošību, sarīkoja divas sanāksmes, kurās sniedza svarīgus ierosinājumus diviem sagatavošanas pētījumiem par politikas prioritātēm un par vispārējo saturu.

Notiek 2013. gada decembrī Padomes pieņemtā ES Rīcības plāna šaujamieroču jomā 2014.–2017. gadam īstenošana. Apvienotā Karaliste vada pirmo kopīgo operāciju eksprespiegāžu pārbaudēm. Eiropols strādā pie īpašas ierosmes, lai veicinātu šāda veida noziegumu padziļinātāku analīzi, tostarp attiecīgu datu vākšanu. Eiropas Policijas akadēmija ir uzsākusi pirmo mācību programmu šaujamieroču jomā.

Viens no 2014. gada otrajā pusē plānotajiem pasākumiem būs 2014. gada 23. oktobrī Komisijā paredzētā ES un Rietumbalkānu šaujamieroču ekspertu kopīgās komitejas sanāksme, kuras mērķis būs apspriest operatīvu ES un Rietumbalkānu rīcības plānu cīņai pret nelegālu šaujamieroču tirdzniecību. 2014. gada 24. oktobrī Komisija uzņems augsta līmeņa darba grupu par tēmu “Stratēģija šaujamieroču jomā – pēc viena gada”, kurā praktiķi un politikas veidotāji izvērtēs dažādās ierosmes, kas veiktas saskaņā ar 2013. gada “Paziņojumu par šaujamieročiem”, un sniegs politiskas un praktiskas norādes to īstenošanai.

d) Eksporta kontrole

2014. gada pirmajā pusē turpināja īstenot Padomes Lēmumu 2012/711/KĀDP (6) par atbalstu Savienības darbībām, lai trešās valstīs veicinātu ieroču eksporta kontroli un Kopējās nostājas 2008/944/KĀDP principu un kritēriju ievērošanu. Ieroču eksporta kontroles informatīvie pasākumi, kurus īsteno Vācijas Federālais ekonomikas un eksporta kontroles birojs (BAFA), turpinājās ar reģionālu semināru Dienvidaustrumeiropas valstīm Tirānā, Albānijā 2014. gada maijā. Notika arī divi juridiskās pārskatīšanas semināri – Melnkalnē (2014. gada martā) un Gruzijā (2014. gada maijā) –, lai palīdzētu šīm valstīm pārskatīt savus eksporta kontroles tiesību aktu projektus. Kā papildpasākums juridiskajai pārskatīšanai Gruzijā 2014. gada maijā notika darbinieku apmaiņas apmeklējumi. Turklāt pārskata laikposmā notika arī trīs mācību apmeklējumi – divi bija paredzēti amatpersonām no Austrumu partnerības dalībvalstīm (tos uzņēma Čehijas Republika 2014. gada janvārī un Bulgārija 2014. gada aprīlī), un viens tika piedāvāts dienvidu kaimiņreģiona valstīm (notika Francijā 2014. gada aprīlī). Visbeidzot, 2014. gada martā Briselē notika saskaņā ar Lēmumu 2012/711/KĀDP (arī saskaņā ar ES informatīvo programmu par divējāda lietojuma preču eksporta kontroli) veikto informatīvo pasākumu starpposma izvērtēšana.

II.2. VIKI jautājums politiskajā dialogā ar trešām valstīm un reģionālajām organizācijām, VIKI klauzulas

VIKI jautājumi tika izskatīti vairākos Eiropas Savienības regulārajos politiskajos dialogos ar trešām valstīm un sadarbībā ar reģionālām organizācijām. Pārskata laikposmā ES galvenais padomdevējs un īpašais sūtnis ieroču neizplatīšanas un atbruņošanās jautājumos rīkoja politiskā dialoga sanāksmes par ieroču neizplatīšanu un atbruņošanos ar Krieviju, ASV, Japānu un Argentīnu. Viņš sāka dialogu par ieroču neizplatīšanu un atbruņošanos ar Indiju (16. maijā Ņūdeli) un Pakistānu (16. jūnijā Islamabadā). Viņš arī sarīkoja virkni citu divpusēju konsultāciju ar dažādiem dalībniekiem, tostarp līdztekus svarīgiem pasākumiem, piemēram, līdztekus G8 ieroču neizplatīšanas un atbruņošanās jautājumu direktoru sanāksmei Sanktpēterburgā (ar Japānu), līdztekus Kodolieroču neizplatīšanas līguma sagatavošanas komitejas 2014. gada sanāksmei Ņujorkā (ar ASV, Japānu, Ķīnu, Ēģipti, Norvēģiju, Šveici, Arābu valstu līgu, UNODA), kā arī ar Indonēziju (2014. gada maijā Džakartā).

Ņemot vērā 2008. gada decembrī pieņemtos Padomes secinājumus par VIKI elementa iekļaušanu ES nolīgumos ar trešām valstīm, sarunas par VIKI elementu iekļaušanu attiecīgajos nolīgumos turpinājās ar Bruneju, Japānu, Kazahstānu un Malaiziju. Sarunas cita starpā efektīvi veicināja informētību par Eiropas Savienības politiku VIKI jomā, nodrošināja forumu savstarpējas izpratnes uzlabošanai saistībā ar attiecīgajām nostājām, tajās tika apzinātas iespējamas jomas turpmākai sadarbībai, un tās iedrošināja partnervalstis veikt konkrētus pasākumus, lai efektīvi īstenotu attiecīgos starptautiskos instrumentus VIKI kontroles jomā.

II.3. Īpaši ES projekti palīdzībai trešām valstīm un reģionālajām organizācijām

a) Rietumbalkāni

I. 2013. gada 9. decembrī Padome pieņēma Lēmumu 2013/730/KĀDP (7) par atbalstu SEESAC (Dienvidaustrumeiropas un Austrumeiropas informācijas apstrādes centrs VIKI kontrolei) atbruņošanās un bruņojuma kontroles darbībām Dienvidaustrumeiropā, pamatojoties uz darbu, ko SEESAC paveica 2010.–2012. gadā saskaņā ar Padomes Lēmumu 2010/179/KĀDP (8). Ar Padomes lēmumu paredzēts atbalstīt darbības Albānijā, Bosnijā un Hercegovinā, bijušajā Dienvidslāvijas Maķedonijas Republikā, Kosovā (9), Moldovas Republikā, Melnkalnē un Serbijā. Tas cita starpā palīdzēs vēl vairāk uzlabot krājumu drošību, iznīcināt VIKI un to munīciju, uzlabos VIKI marķēšanu un izsekošanu, sekmēs ciešāku reģionālo sadarbību VIKI jautājumos un veicinās to nelikumīgo VIKI savākšanu, kuri ir Dienvidaustrumeiropas valstu iedzīvotāju īpašumā. Padomes lēmuma īstenošanu pilnā mērā uzsāka 2014. gada janvārī. Lai palielinātu krājumu drošību, SEESAC 2014. gada pirmajā pusē veica sagatavošanās pasākumus Bosnijā un Hercegovinā, Kosovā (10), Moldovā, Melnkalnē un bijušajā Dienvidslāvijas Maķedonijas Republikā. Turpinās Kosovas (11) Iekšlietu ministrijas VIKI un munīcijas glabātavas rekonstrukcija, un līgumu slēgšana ir pabeigta, savukārt Melnkalnes Aizsardzības ministrijas Brezovik munīcijas glabātavā drošības infrastruktūras uzlabošana ir sākusies. Turklāt SEESAC veicināja konsultācijas par kursiem un metodoloģiju, kas ir vajadzīga reģionālās krājumu pārvaldības mācību pasākumu turpmākai izstrādei. Attiecībā uz VIKI un to munīcijas iznīcināšanu SEESAC2014. gada 30. jūnijā koordinēja vairāk nekā 1 200 VIKI iznīcināšanu Bosnijā un Hercegovinā. Turklāt Starptautiskajā ieroču iznīcināšanas dienā 9. jūlijā SEESAC veicināja visā Rietumbalkānu reģionā koordinētu iznīcināšanu, kā rezultātā visā reģionā izdevās atbrīvoties no vairāk nekā 5 000 VIKI. Lai uzlabotu VIKI marķēšanu un izsekošanu, SEESAC konsultējas ar attiecīgajiem partneriem Albānijā, Bosnijā un Hercegovinā, Kosovā (12), Serbijā un bijušajā Dienvidslāvijas Maķedonijas Republikā, lai pārbaudītu to iekārtu tehniskās specifikācijas, kas vajadzīgas attiecīgajās iestādēs. Ar Padomes lēmumu arī piešķīra SEESAC pilnvaras veicināt reģionālā šaujamieroču ekspertu tīkla (SEEFEN) izveidi. 2014. gada maijā visu projekta palīdzības saņēmēju valstu policijas direktorātiem, finanšu ministriju muitas pārvaldēm un prokuroru birojiem tika nosūtītas uzaicinājuma vēstules kopā ar paskaidrojuma rakstu, un pirmā SEEFEN sanāksme notiks 23.–24. septembrī Duresi, Albānijā. Informācijas apmaiņu starp SEEFEN dalībniekiem veicinās tiešsaistes zināšanu apmaiņas platforma, kuru SEESAC patlaban izstrādā. Līdzīgā veidā SEESAC veicina reģionālo sadarbību un informācijas apmaiņu, palielinot valstu VIKI komisiju spējas; 2014. gadā tika noorganizētas divas oficiālas VIKI komisiju sanāksmes – viena Belgradā, Serbijā un otra Jahorinā, Bosnijā un Hercegovinā.

II. Turpinājās papildpasākumu projekta īstenošana saskaņā ar Stabilitātes un miera veicināšanas instrumenta (IcSP) reakcijas uz krīzi komponentu, pievēršoties to privātpersonu un vietējo kopienu drošībai, drošumam un attīstības perspektīvām, kuras skāruši nejauši sprādzieni munīcijas glabāšanas vietās Bosnijā un Hercegovinā. Tiek lēsts, ka Bosnijā un Hercegovinā ir vairāk nekā 24 000 tonnu militāras munīcijas krājumu, no kuriem vairāk nekā 17 000 tonnu ir ķīmiski nestabilas vielas, kas rada paaugstinātas iespējamības risku attiecībā uz netīšiem sprādzieniem, kuri, iespējams, varētu radīt cilvēku upurus un atstāt negatīvas sekas arī reģionā. Bosnijas un Hercegovinas Aizsardzības ministrijai nav pietiekamu jaudu, spēju un finanšu līdzekļu, lai nodrošinātu attiecīgus standartus glabāšanas vietās, tādēļ tā paļaujas uz ES un starptautisku atbalstu, lai paātrinātu kara laiku neeksplodējušas munīcijas un sprāgstvielu atlikumu savākšanu un iznīcināšanu, kā arī lai nodrošinātu labāku krājumu drošību. Postošie plūdi Bosnijā un Hercegovinā 2014. gada maijā izraisīja nozīmīgu civiliedzīvotāju un humānu krīzi – pastāv bažas, ka vairāk nekā 70 % no plūdu skartajām teritorijām atrodas mīnas un vairāk nekā 2 000 plūdu izraisītu zemes nogruvumu ieskaloja plūdu ūdeņos un izskaloja upju krastos mīnas, par kurām iepriekš nebija zināms, tādējādi izraisot nepārprotamu drošības apdraudējumu civiliedzīvotājiem. Bosnijas un Hercegovinas Atmīnēšanas komiteja piešķīra Aizsardzības ministrijai attīrīšanai četrus miljonus m2 teritorijas, kur varētu būt mīnas. No šīs teritorijas aptuveni 300 000 m2 tagad ir applūdināti, un minētajai iestādei nav pietiekami daudz iekārtu, lai efektīvi rīkotos vidē, kas mīnu drošības ziņā ir būtiski mainījusies. Ja vien steidzami netiks veikti zemes sakopšanas darbi, ir iespējami turpmāki zemes nogruvumi ap TROM Doboj militārās munīcijas iznīcināšanas rūpnīcu, un tas varētu izraisīt tajā izvietoto aptuveni 400 tonnu sprādzienbīstamu kara palieku un kaujas munīcijas nekontrolētu sprādzienu. Militārās munīcijas iznīcināšanas plānošanu TROM Doboj rūpnīcā plūdi tomēr neskāra. Lai paātrinātu attīrīšanas darbus pēc plūdiem un lai sagatavotu reģenerāciju ilgākam laikposmam, Komisija ierosināja palielināt sākotnējā projekta budžeta (EUR 3,9 miljoni) finansējumu par 20 % – par EUR 767 000 –, ko pēc konsultācijām ar Bosnijas un Hercegovinas Aizsardzības ministriju akceptēja Apvienoto Nāciju Organizācijas Attīstības programma. Projektu arī pagarinās vēl par 12 mēnešiem. Jaunas darbības, kuras uzsāks saistībā ar paplašināšanu, ietver lielāku jaudu nodrošināšanu Aizsardzības ministrijas 611 cilvēku lielajam atmīnēšanas personālam, lai varētu paveikt steidzamās mīnu meklēšanas un atmīnēšanas operācijas plūdu skartajos rajonos; īpašas apmācības sniegšanu atmīnēšanas darbībām ārkārtas un krīzes situācijās; speciālu detektoru piegādi mīnu atklāšanai lielākā dziļumā; atmīnēšanas mašīnu darbam grūti pieejamā vidē, papildus personisko aizsardzības līdzekļu, lauka telšu, medicīnisko transportlīdzekļu un marķēšanas ierīču piegādi un steidzamus zemes sakopšanas darbus TROM Doboj apkārtnē, lai novērstu risku, ka plūdu izraisīti zemes nogruvumi varētu skart munīcijas iznīcināšanas rūpnīcu.

b) EDSO reģions

Padomes Lēmuma 2012/662/KĀDP (13) par atbalstu pasākumiem, lai samazinātu apdraudējumu, ko rada kājnieku ieroču un vieglo ieroču nelikumīga tirdzniecība un pārmērīga uzkrāšana Eiropas Drošības un sadarbības organizācijas (EDSO) reģionā, īstenošana laikposmā no 2014. gada 1. janvāra līdz 30. jūnijam turpinājās. Attiecībā uz parasto ieroču un munīcijas uzkrājumu glabātavu drošības uzlabojumiem Baltkrievijā un Kirgizstānā tika pavirzīts tālāk īstenošanas posms uz vietas, lai attīstītu ilgtspējīgas un efektīvas drošības sistēmas un infrastruktūru izvēlētajās VIKI glabāšanas vietās. Baltkrievijā visi darbi lielajā glabāšanas arsenālā Gomeļas nomalē un netālu no valsts robežas ar Ukrainu ir gandrīz pabeigti. Plānots, ka atjaunotās vietas oficiālā atklāšanas ceremonija notiks 2014. gada rudens sākumā.

Kirgizstānā tika pabeigta VIKI un parastās munīcijas uzkrājumu jauno un atjaunojamo glabātavu Buzhum (Batken provincē), Koi-Tash (Chui provincē) un Gulcha (Osh provincē) projektēšana. Tā kā ir nepieciešams veikt papildu topogrāfisku un ģeoloģisku izpēti reģionā, kurā novērojama augsta seismiska aktivitāte, paredzamie termiņi projektēšanas un celtniecības pakalpojumu iegādei tika pagarināti. Vienas jaunas glabātavas celtniecību ir paredzēts sākt 2015. gada oktobrī.

Pēc starptautiska konkursa par speciālo VIKI iznīcināšanas iekārtu iepirkumu tika iegādātas specializētās hidrauliskās grieznes un nogādātas Kirgizstānā. Iekārtu montēšanu, personāla apmācību un VIKI pārpalikumu iznīcināšanu veiks pēc tam, kad glabātavu vietās būs pabeigti celtniecības un atjaunošanas darbi.

Pēc speciālās programmatūras, kas paredzēta VIKI un munīcijas elektroniskai reģistrācijai, izmēģinājuma versijas sākotnējās pārbaudes, ko veica ieinteresētās aizsardzības ministrijas, Bosnija un Hercegovina, kā arī Melnkalne lūdza pagarināt pārbaudes laiku, savukārt Kirgizstāna, Moldovas Republika un Tadžikistāna iesniedza valstu tehniskās prasības, lai pielāgotu programmatūru savām konkrētajām vajadzībām. Albānija, Serbija un Kazahstāna informēja par lēmumu izmantot savas pašu reģistrācijas sistēmas. Visbeidzot, ir turpinājušās konsultācijas ar citām EDSO iesaistītajām valstīm, kuras varētu būt ieinteresētas izpētīt programmatūru, tostarp samērā nesen – ar Ukrainu.

c) Āfrika

I. 2014. gada pirmajā pusē, īstenojot Padomes Lēmumu 2012/121/KĀDP (14), ar ko atbalsta pasākumus, lai sekmētu ES, Ķīnas un Āfrikas dialogu un sadarbību parasto ieroču kontroles jomā, turpināja sekmēt lielāku sapratni un padziļinātu dialogu starp Ķīnas, ES un Āfrikas valstu pilsonisko sabiedrību, nozares un valdības pārstāvjiem par VIKI nelikumīgas tirdzniecības un pārmērīgas uzkrāšanas apkarošanu Austrumāfrikā un par Ieroču tirdzniecības līguma (ITL) procesu. 18. martā Saferworld, Ķīnas Ieroču kontroles un atbruņošanās asociācija (CACDA) un Āfrikas Miera forums Pekinā kopīgi organizēja semināru “Atbalsts mieram un drošībai Āfrikā – ceļā uz sadarbību, apkarojot nelegālus kājnieku ieročus un munīciju”, kurā piedalījās vairāk nekā 60 dalībnieku. Sanāksme notika apvienotās Āfrikas, ES un Ķīnas ekspertu darba grupas (EWG) aizgādībā. Tās rezultātā izdevās paplašināt dialogu un politikas koordināciju starp Āfrikas un ES dalībvalstu diplomātiem, Kājnieku ieroču un vieglo ieroču izplatības apkarošanas Lielo ezeru reģiona un Āfrikas raga reģionālā centra (RECSA) direktoru un Ķīnas iestādēm attiecībā uz praktisku rīcību, kas nepieciešama, lai vērstos pret nelegāliem VIKI un munīciju Austrumāfrikā. Līdztekus minētajam semināram Āfrikas augstākā līmeņa ieroču kontroles amatpersonu un ekspertu delegācija tikās ar Ķīnas Ārlietu ministrijas Āfrikas lietu departamenta pārstāvjiem un ar Tanzānijas vēstnieku Pekinā. Īpaši nozīmīgs apmeklējuma rezultāts bija “RECSA dalībvalstu vēstnieku grupas Pekinā” izveide. Paredzams, ka šī ierosme ar VIKI saistītus jautājumus Austrumāfrikā izteiktāk iekļaus Ķīnas ierēdņu darba kārtībā. 6. maijā Saferworld, Āfrikas Miera forums un CACDA sarīkoja reģionālu konferenci Nairobi – “Spēju un sadarbības stiprināšana nelegālu VIKI un munīcijas apkarošanai Austrumāfrikā”. Pasākumu apmeklēja vairāk nekā 50 Ķīnas, Āfrikas un Eiropas diplomātu, amatpersonu, zinātnieku un speciālistu. Sanāksmei izdevās piešķirt lielāku precizitāti praktiskām ierosmēm, lai atbalstītu un palīdzētu īstenot Nairobi protokolu VIKI ierobežošanai, kontrolei un samazināšanai Austrumāfrikā. Līdztekus konferencei Ķīnas amatpersonu un speciālistu delegācija konsultējās ar ieinteresētajām personām no Kenijas un ar RECSA sekretariātu. Starp citām ekspertu darba grupas (EWG) sanāksmēm pārskata laikposmā minama sanāksme ar Ķīnas EWG pārstāvjiem Pekinā janvārī, lai apspriestu EWG pašreizējās un plānotās darbības un finansējumu nākotnē; Āfrikas EWG locekļa apmeklējums Pekinā februārī; divpusēja tikšanās ar ES delegāciju Ķīnā janvārī un februārī; EWG locekļu un padomnieku mācību apmeklējums Kenijā maijā un Āfrikas EWG locekļu un Āfrikas Pekinā izvietoto vēstniecību pārstāvju sanāksmes maijā. Turklāt tika novadīti ievadkursi Kenijas valsts koordinācijas punktam VIKI jautājumos (aprīlī) un Ugandas valsts koordinācijas punktam VIKI jautājumos (aprīlī–jūnijā). Turklāt pēc EWG lūguma Conflict Armament Research 17.–26. janvārī veica visaptverošu fiziskās drošības un krājumu pārvaldības (PSSM) pārskatīšanu trijās ieroču un munīcijas glabāšanas vietās Mogadīšo, Somālijā. Ir paredzēts, ka šā ziņojuma konstatējumi palīdzēs Somālijas federālajai valdībai saņemt starptautisku palīdzību PSSM infrastruktūras izbūvei vai atjaunošanai. Visbeidzot, tika publicēti divi pētnieciski ziņojumi: “Ķīna un Ieroču tirdzniecības līgums – izredzes un problēmas” un otrs, kas veltīts VIKI apritei Āfrikā un kurā ietverts vērtējums par līdz šim VIKI jomā veikto pasākumu efektivitāti. Abi ziņojumi tiek izplatīti vairāk nekā 500 pilsoniskās sabiedrības pārstāvjiem, amatpersonām, izpildvaras pārstāvjiem un politiķiem Ķīnā, ES un Āfrikā.

II. Ar finansējumu no Stabilitātes un miera veicināšanas instrumenta (IcSP) ilgtermiņa komponenta ES ar Nairobi izvietotā Kājnieku ieroču un vieglo ieroču izplatības apkarošanas Lielo ezeru reģiona un Āfrikas raga reģionālā centra (RECSA) starpniecību turpināja īstenot projektu, ar ko atbalsta cīņu pret šaujamieroču un munīcijas nelikumīgu uzkrāšanu un tirdzniecību Āfrikā. Ar šo projektu tiek sekmēta Āfrikas un ES kopējās stratēģijas miera un drošības elementa īstenošana. Pēc projekta pirmā posma, kas noslēdzās 2013. gada jūnijā un ar ko, inter alia, atbalstīja institucionālās struktūras un leģislatīvās spējas vairākās Austrumāfrikas valstīs, 2013. gada jūlijā sākās projekta otrais posms, kura mērķis ir veicināt Āfrikas valstu spējas efektīvi īstenot un koordinēt savus centienus cīņā pret nelegālu VIKI izplatīšanu un tirdzniecību. 2014. gada pirmajā pusē ar projektu turpināja atbalstīt pasākumus, lai veicinātu Āfrikas kontinenta policijas priekšnieku koordinācijas iestādes (AFRIPOL) izveidi, un veica arī vairākus pasākumus RECSA institucionālās struktūras uzlabošanai, lai palielinātu tā efektivitāti. Turklāt RECSA koordinēja rīcību ar attiecīgām reģionālām organizācijām, lai atbalstītu kopīgās operatīvas grupas ierosmi par Mano upi, lai plānotu un veiktu kopīgu operāciju valstīs, kas atrodas pie minētās upes; tā palīdzēja arī, sniedzot tehnisku palīdzību un drošības iekārtas kopīgās operatīvas grupas stiprināšanai Tanganjikas koridorā. Pēc tam, kad iepriekšējā gada beigās septiņas elektroniskās marķēšanas iekārtas tika nodotas Libērijai, Mali, Gvinejai un Dienvidsudānai, tika veikta attiecīgo valstu iestāžu darbinieku papildu apmācība. Krājumu drošības jomā ar projektu palīdzēja Ruandas iestādēm veikt izvērtējumu un ar laiku izbūvēt ieroču glabātavu, kam sekoja mācību seminārs. Tika veikti nozīmīgi centieni informētības veicināšanas jomā, tostarp RECSA papildpasākumā ANO Rīcības programmā iesaistīto valstu piektajā divgadu sanāksmē.

III. 2013. gada 24. jūnijā Padome pieņēma Lēmumu 2013/320/KĀDP (15) ar mērķi piešķirt līdz EUR 5 miljoniem ES atbalsta, lai palīdzētu Lībijas valsts iestādēm veikt to uzdevumu – padarīt drošus tās milzīgos parasto ieroču un munīcijas krājumus. ES piedāvā šo atbalstu Lībijas atbildīgajām iestādēm, lai tām palīdzētu apturēt turpmāku nekontrolējamu parasto ieroču un munīcijas izplatīšanu, kas turpina vairot nedrošību Lībijā, tās kaimiņvalstīs un plašākā reģionā. Projekta izstrādē ir ņemta vērā sarežģītā politiskā situācija un no tās izrietošās problēmas Lībijā, kā arī vajadzība nodrošināt valsts atbildību un piešķirt lielāku rīcības brīvību vietējiem partneriem. Paredzētais projekta darbības ilgums ir pieci gadi. Palīdzība, kas tiek sniegta saistībā ar Padomes lēmumu, veido daļu no ES vispārējās pieejas atbalstīt pārejas procesu uz demokrātiju, stabilu mieru un drošību Lībijā. Ar Padomes lēmumu tiek papildināti ES robežu palīdzības misijas centieni Lībijā, lai īstermiņā veidotu Lībijas spējas uzlabot valsts zemes, jūras un gaisa robežu drošību un lai ilgtermiņā izstrādātu plašāku integrētas robežu pārvaldības stratēģiju. To īsteno GIZ – Vācijas Starptautiskās sadarbības aģentūra. Pārskata laikposmā tika sniegts ievadkurss par munīcijas pārvaldību Lībijas amatpersonām Aizsardzības ministrijas Ieroču un munīcijas departamentā. Dalībniekiem sniedza apmācību par munīcijas pārvaldības pamatiem, tostarp par Starptautisko munīcijas tehnisko pamatnostādņu (IATG) īstenošanu. Turklāt Aizsardzības ministrijas teritorijā Tripolē tika izbūvēts mācību laukums zem klajas debess, kuru paredzēts izmantot praktiskām mācībām munīcijas glabāšanas jomā, un vairāki iekštelpu mācību objekti tiek atjaunoti. GIZ atbalsta arī mācību sistēmas PSSM jomā izstrādi, koordinējot to ar Apvienoto Nāciju Organizācijas atbalsta misiju Lībijā (UNSMIL) un citiem partneriem. Lai palīdzētu Lībijas iestādēm atjaunot munīcijas glabāšanas vietas un lai panāktu to drošības pārvaldību, GIZ gatavo līgumu ar Dānijas atmīnēšanas grupu un vietējo pilsoniskās sabiedrības organizāciju (3F), lai iznīcinātu 21 kaujas galviņu un lai attīrītu 600 000 kvadrātmetrus zemes bijušajā munīcijas glabāšanas vietā Souq El Ahad un tās apkārtnē, un tiek gatavots vēl viens līgums ar Sterling International Group par teritorijas attīrīšanu ap Al Wathiyah munīcijas glabāšanas vietu. Visbeidzot, tika parakstīts līgums ar Dānijas Baznīcas atbalsta organizāciju (DanChurchAid – DCA), lai iepirktu un izdalītu ieroča palaišanas mehānisma bloķētājus un ieroču skapjus Misrātā, atbalstot VIKI pārvaldības pasākumus, ko finansē saskaņā ar ES Stabilitātes un miera veicināšanas instrumentu (skatīt turpmāk). 4 800 ieroča palaišanas mehānisma bloķētāju izdalīšana sākās 2014. gada aprīlī un tika pabeigta 2014. gada maijā – DCA noorganizēja 13 izplatīšanas pasākumus sadarbībā ar Lībijas Sarkanā pusmēness brīvprātīgajiem. 500 ieroču skapji tika izdalīti 2014. gada maijā sešu izdalīšanas pasākumu laikā. Pārskata laikposma beigās vairāku saskaņā ar minēto Padomes lēmumu īstenojamu projektu virzība ievērojami aizkavējās, jo drošības situācija valstī pasliktinājās.

IV. Turklāt kopš 2012. gada septembra ar kopīgo Dānijas Baznīcas atbalsta organizācijas (DanChurchAid – DCA) un Dānijas Bēgļu padomes (Danish Refugee Council – DRC) projektu, ko finansē ar Stabilitātes un miera veicināšanas instrumenta (IcSP) reakcijas uz krīzi komponentu, Lībijas civiliedzīvotāji tiek izglītoti attiecībā uz risku, kas ir saistīts ar VIKI. Projekta mērķis ir mazināt ar VIKI saistīto negadījumu skaitu un VIKI vizuālo klātbūtni. Lai palīdzētu izvairīties no bruņotas vardarbības, DCA arī aizstāv vietējo iestāžu politiku attiecībā uz VIKI drošu pārvaldību. Līdz šim veiktās darbības aptver psiholoģiska un sociāla atbalsta darbības 28 Misrātas apgabala skolās, 96 800 m2 lielas teritorijas atmīnēšanu Tripoles apgabalā un 11 mācību kursu rīkošanu Iekšlietu ministrijas un Aizsardzības ministrijas darbiniekiem. Attiecībā uz Sebhas dienvidu apgabalu ir parakstīts nolīgums apmācīt sprādzienbīstamas munīcijas likvidēšanas meklētājus, un tur 2 452 iedzīvotāji no migrantu kopienām, ugunsdzēsēju dienestiem un skolām tika izglītoti ar mīnām saistīta riska jautājumos. Lai atbalstītu atmīnēšanas darbības, ko veic Padomdevēju grupa mīnu jautājumos, kā daļa no šī pasākumu kopuma tika iepirkts sprādzienbīstamas munīcijas likvidēšanai paredzēts bruņu ekskavators. Darbā tika pieņemts pieredzējis vadītājs, un valsts personāls tika apmācīts, kā strādāt ar šo ierīci. Padomdevēju grupa mīnu jautājumos sniedza ieguldījumu Zintan apgabala attīrīšanā no divdesmit septiņām 250 kg bumbām un divpadsmit 500 kg bumbām, 57 šāviņiem un vairāk nekā 2 000 lādiņiem un mīnmetēju šāviņiem. Padomdevēju grupa mīnu jautājumos īsteno vēl vienu projektu, kas darbību sāka 2014. gada janvārī, lai palīdzētu vēl vairāk samazināt draudus humānajai situācijai, kurus rada sprādzienbīstamas kara paliekas (ERW), un lai vairotu drošus praktiskos paņēmienus un izturēšanos kopienās, ko ietekmē sprādzienbīstamu kara palieku un VIKI klātbūtne. Precīzāk izsakoties, tas ir vērsts uz i) izglītošanu par risku, lai vairotu drošus praktiskos paņēmienus un izturēšanos kopienās, ko ietekmē sprādzienbīstamu kara palieku un VIKI klātbūtne, un ii) valsts spēju uzlabošanu, lai vērstos pret draudiem, ko rada pamesta un neizsprāgusi munīcija. Pasākumi koncentrēti Zintan un Hun/Waddan apgabalos, kur projektā tiks sapulcinātas un apmācītas ERW grupas, kā arī tiks aizvākta un iznīcināta pamesta un neizsprāgusi munīcija. Visbeidzot, 2014. gada martā sākās pasākums, lai vairotu Lībijas iestāžu spējas reaģēt uz krīzēm. Ar šo pasākumu, kuru īsteno Ženēvā bāzētā Kājnieku ieroču pētniecības grupa (Small Arms Survey), paredzēts palīdzēt uzlabot Lībijas iestāžu spējas nodrošināt iekšējo drošību un sabiedrisko drošību. Projekta konkrētie mērķi ir i) veidot valsts iestāžu spējas plānot, novērtēt un izanalizēt pasākumus drošības sektorā un ii) atbalstīt tādu stratēģiju un operatīvo plānu izstrādi, kas paredzēti kopienu drošības jautājumu risināšanai, iespējams, iekļaujot tajos arī VIKI radīto drošības apdraudējumu. Īstenošanā uzsvaru liks uz diviem izmēģinājuma apgabaliem, kuri jānosaka sadarbībā ar Lībijas iestādēm. Sadarbība ar Lībijas Iekšlietu ministriju ir sākusies, un tuvākajā laikā ir paredzēts seminārs darbības uzsākšanai.

V. Saistībā ar savām pilnvarām sniegt padomus un apmācību, lai palīdzētu Nigēras iestādēm stiprināt to spējas apkarot terorismu un organizēto noziedzību, civilā KDAP misija EUCAP Sahel Niger2014. gada 30. jūnijā–4. jūlijā Nigēras amatpersonām sniedza apmācību par ieroču un munīcijas pārvaldību.

VI. ES patlaban izstrādā iespējamu Padomes lēmumu, ar ko atbalstītu fiziskās drošības un krājumu pārvaldības pasākumus, lai samazinātu risku, ko rada nelegāla tirdzniecība ar VIKI un to munīciju Sāhelas reģionā.

d) Centrālamerika

ES turpināja īstenot projektu, ar ko atbalsta Centrālamerikas kājnieku un vieglo ieroču kontroles programmu (CASAC). Saskaņā ar Stabilitātes un miera veicināšanas instrumenta ilgtermiņa komponentu 2012. gada septembrī ir sākts šā agrāk ANO Attīstības programmas īstenotā projekta otrais atbalsta posms, un tā īstenošanā iesaistītā partnere ir Centrālamerikas Integrācijas sistēmas (SICA) Drošības komisija. CASAC ierosmes atbalstam paredzētā ES projekta mērķis ir likt pamatus reģionālai struktūrai un ilgtermiņa stratēģijai, lai Centrālamerikā gan valstu, gan reģionālā līmenī apkarotu nelikumīgu ieroču tirdzniecību. Projektu īsteno Centrālamerikā un tās kaimiņvalstīs, īpašu uzsvaru liekot uz 8 SICA dalībvalstīm (Beliza, Kostarika, Salvadora, Gvatemala, Hondurasa, Nikaragva, Panama un Dominikānas Republika). SICA uzsāka valstu daudzdisciplīnu komiteju stratēģisku plānu izstrādes procesu katrā valstī, ar ko sniegs atbalstu kopīgas daudzgadu darba kārtības izveidei pārraudzības, ziņošanas un pētniecības programmām saistībā ar šaujamieročiem un tādas vardarbības profilaksi, kas saistīta ar šaujamieroču izmantošanu. Turklāt ar savas ekspertu grupas, kas ir integrēta astoņu SICA dalībvalstu Izlūkošanas un ieroču vienībās, starpniecību gada pirmajā pusē projekts bija vērsts uz to, lai sagatavotu trešo reģionālo operāciju, ko paredzēts veikt 2014. gada beigās, lai konfiscētu ieročus, sprāgstvielas un munīciju. Tas būs turpinājums divām veiksmīgām reģionālām operācijām, kuras tika īstenotas 2012. un 2013. gadā un kuru rezultātā saskaņā ar SICA tika arestēti 6 113 cilvēki un tika konfiscēti 8 863 ieroči, 21 540 munīcijas vienību un 444 spridzekļi. Koordinējot ar Centrālamerikas un Karību jūras reģiona parlamentu priekšsēdētāju forumu (FOPREL), kas tika izveidots 2014. gadā notikušajā privāto drošības uzņēmumu direktoru un parlamentāriešu pirmajā reģionālajā sanāksmē, tika sagatavots projekts reģionālai tiesību aktu sistēmai, kas ir paredzēta, lai atjauninātu un saskaņotu tiesību aktus par privātiem drošības uzņēmumiem 8 saņēmējās valstīs. Turklāt tika veikta vairāku SICA dalībvalstu izvērtēšana, lai konstatētu, kādas iekārtas ir vajadzīgas, lai veicinātu šaujamieroču izsekošanas platformu izmantošanu.

(1) http://www.un-arm.org/BMS5/documents/BMS5-WP-EU-20140425.pdf

(2) http://eur-lex.europa.eu/legal-content/LV/TXT/?uri=OJ:JOL_2013_320_R_0034_01

(3) http://eur-lex.europa.eu/LexUriServ/LexUriServ.do?uri=OJ:L:2011:188:0037:0041:LV:PDF

(4) http://eur-lex.europa.eu/LexUriServ/LexUriServ.do?uri=OJ:L:2013:341:0056:0067:LV:PDF

(5) http://eur-lex.europa.eu/LexUriServ/LexUriServ.do?uri=COM:2013:0716:FIN:lv:PDF

(6) http://eur-lex.europa.eu/LexUriServ/LexUriServ.do?uri=OJ:L:2012:321:0062:0067:LV:PDF

(7) OV L 332, 11.12.2013., 19. lpp.

(8) OV L 80, 26.3.2010., 48. lpp.

(9) Šis nosaukums neskar nostājas par statusu un atbilst ANO DP Rezolūcijai 1244 (1999) un Starptautiskās Tiesas atzinumam par Kosovas neatkarības deklarāciju.

(10) Šis nosaukums neskar nostājas par statusu un atbilst ANO DP Rezolūcijai 1244 (1999) un Starptautiskās Tiesas atzinumam par Kosovas neatkarības deklarāciju.

(11) Šis nosaukums neskar nostājas par statusu un atbilst ANO DP Rezolūcijai 1244 (1999) un Starptautiskās Tiesas atzinumam par Kosovas neatkarības deklarāciju.

(12) Šis nosaukums neskar nostājas par statusu un atbilst ANO DP Rezolūcijai 1244 (1999) un Starptautiskās Tiesas atzinumam par Kosovas neatkarības deklarāciju.

(13) http://eur-lex.europa.eu/LexUriServ/LexUriServ.do?uri=OJ:L:2012:297:0029:0033:LV:PDF

(14) http://eur-lex.europa.eu/LexUriServ/LexUriServ.do?uri=OJ:L:2012:054:0008:0013:LV:PDF

(15) http://eur-lex.europa.eu/LexUriServ/LexUriServ.do?uri=OJ:L:2013:173:0054:0064:LV:PDF